
A globális inzulinpiac három szereplőjének összehasonlító elemzése

A cukorbetegség világszintű kihívássá vált, az elmúlt évtizedekben folyamatosan emelkedett az érintettek száma. Ezzel arányosan nőtt a kereslet az inzulin iránt, ami a diabétesz kezelésének alapvető eszköze. Emiatt válnak egyre fontosabbá azok az inzulint gyártó globális vállalatok (Eli Lilly and Company, Novo Nordisk, Sanofi), amelyek a cukorbetegek életminőségének javításában játszanak kulcsfontosságú szerepet. Mivel több mint két évtizedes személyes tapasztalattal rendelkezem az 1-es típusú cukorbetegség terén, ez inspirált arra, hogy mélyebben megismerjem és vizsgáljam a három legnagyobb piaci szereplő pénzügyi teljesítményét.
A dolgozatom fő célja az említett vállalatok összehasonlító elemzése pénzügyi mutatószámok (vagyoni helyzet vizsgálata, jövedelmezőségi-, hatékonysági-, eladósodottsági/tőkeáttételi-, likviditási-, illetve piaci mutatók) és különböző módszerek (CAPM, WACC, EVA, korreláció-, és regresszióanalízis) segítségével. Az elemzés során felhasznált adatokat az éves jelentések biztosították (mérleg, eredménykimutatás). Mivel 2020-ban a Novo Nordisk 52%-át uralta a globális piacnak volumen, illetve 41%-át árbevétel szerint, feltételezhetjük, hogy a három vállalat közül ennek a legjobbak a pénzügyi mutatói. A kutatásom során arra a következtetésre jutottam, hogy ugyan vannak olyan mutatók, amelyek átlag felettiek, vagy jobbak a másik két vállalaténál, azonban nem lehet biztosan kijelenteni, hogy a Novo Nordisk teljesít minden szempontból a legjobban, hiszen egyaránt vannak mindhárom vállalatnak erősségei és gyengeségei is a pénzügyi teljesítmény terén.



